Poslovni broj: UsII-398/18-6

**REPUBLIKA HRVATSKA**

**VISOKI UPRAVNI SUD REPUBLIKE HRVATSKE**

**Z A G R E B**

**Frankopanska 16**

U  I M E   R E P U B L I K E   H R V A T S K E

P R E S U D A

           Visoki upravni sud Republike Hrvatske u vijeću sastavljenom od sudaca toga suda Sanje Štefan, predsjednice vijeća, dr. sc. Sanje Otočan i mr. sc. Mirjane Juričić, članica vijeća, te više sudske savjetnice Veseljke Kos, zapisničarke, u upravnom sporu tužitelja ......... iz Đurmanca, protiv tuženika Povjerenika za informiranje Republike Hrvatske, Zagreb, radi prava na pristup informacijama, na sjednici vijeća održanoj 8. studenoga 2018.

p r e s u d i o j e

Odbija se tužbeni zahtjev za poništenje rješenja Povjerenika za informiranje Republike Hrvatske, klasa: UP/II-008-07/18-01/547, urbroj: 401-01/03-18-2 od 16. kolovoza 2018. godine.

Obrazloženje

Osporenim rješenjem tuženika odbijena je žalba tužitelja izjavljena protiv rješenja Specijalne bolnice za medicinsku rehabilitaciju Krapinske Toplice, broj: 05-10/7-2018 od 30. svibnja 2018. godine, kojim je odbijen zahtjev za pristup informacijama na temelju članka 23. stavka 5. točke 5. Zakona o pravu na pristup informacijama.

Protiv toga rješenja tužitelj je podnio tužbu u kojoj u bitnom obrazlaže razloge zbog kojih smatra pogrešnim zaključak tuženika da zloupotrebljava pravo na pristup informacijama te dodaje da je takvim postupanjem i stavom onemogućen u ostvarivanju zakonom propisanog prava na pristup informacijama te zajamčenog Ustavom. Protivno navodu tuženika smatra da dostava traženih dokumenata ne bi uzrokovala smetnje u radu tijela javne vlasti koje te informacije posjeduje te da nije na bilo koji način zlorabio svoje pravo zbog čega predlaže da Visoki upravni sud Republike Hrvatske usvoji tužbu i omogući mu pristup informacijama koje je tražio.

U odgovoru na tužbu koji je dostavljen tužitelju, tuženik ističe da je zahtjev koji je tužitelj uputio pravilno odbijen pozivom na odredbu članka 23. stavka 5. točke 5. Zakona o pravu na pristup informacijama („Narodne novine“ 25/13. i 85/15. - dalje. ZPPI) jer je prethodno donošenju rješenja utvrđeno da učestalim zahtjevima za pristup informacijama zloupotrebljava pravo na pristup informacijama. Nadalje se iscrpno obrazlaže sadržaj instituta zlouporabe prava te u bitnom tuženik ostaje kod navod već iznesenih u osporenom rješenju, pa predlaže Sudu da tužbu odbije i potvrdi tuženikovo rješenje.

Tužbeni zahtjev nije osnovan.

Iz spisa predmeta kao i obrazloženja rješenja tuženika proizlazi da je tužitelj dana 10. svibnja 2018. godine zatražio uvid u cjelokupnu natječajnu dokumentaciju za svakog

prijavljenog kandidata u natječaju koji je Specijalna bolnica za medicinsku rehabilitaciju Krapinske Toplice objavila 6. travnja 2018. godine za radno mjesto „stručni referent/stručna referentica“ te da mu se omogući pristup odgovarajućoj dokumentaciji u svezi natječaja.

Navedeni zahtjev tužitelja je odbijen na temelju članka 23. stavka 5. točke 5. ZPPI-a s time da je tuženik naveo jasne i valjane razloge za primjenu te zakonske odredbe.

Odredbom članka 23. stavka 5. točke 5. ZPPI-a propisano je da će tijelo javne vlasti odbiti zahtjev ako jedan ili više međusobno povezanih podnositelja putem jednog ili više funkcionalno povezanih zahtijeva očito zloupotrebljava pravo na pristup informacijama, a osobito kada zbog učestalih zahtjeva za dostavu istih ili istovrsnih informacija ili zahtjeva kojima se traži velik broj informacija dolazi do opterećivanja rada i redovitog funkcioniranja tijela javne vlasti.

U postupku koji je prethodio donošenju osporenog rješenja utvrđeno je da je od strane tužitelja kao bivšeg zaposlenika Specijalne bolnice za medicinsku rehabilitaciju Krapinske Toplice (dalje: Bolnica) kao i drugih pobliže navedenih osoba (zaposlenika Bolnice) u naznačenom razdoblju podnesen 21 zahtjev za pristup informacijama, dakle da je riječ o učestalom podnošenju zahtjeva, a iz sadržaja tih zahtjeva proizlazi da se traži pristup istim ili istovrsnim informacijama odnosno da se traži pristup velikom broju informacija.

Iz naprijed navedenog proizlazi da su zahtjevi tužitelja te s njime povezanih korisnika koje su podnijeli Bolnici sličnog ili istog sadržaja, odnosno iz sadržaja tih zahtjeva proizlazi obzirom na količinu zatraženih informacija da se time opterećuje rad tijela javne vlasti, a da u predmetnom slučaju nije utvrđeno da prevladava javni interes za objavom traženih informacija, s obzirom da iz sadržaja tih zahtjeva proizlazi da je isključivo riječ o interesu užeg kruga ljudi, odnosno tužitelja te s njime povezanih korisnika.

Slijedom navedenog je pravilan zaključak tuženika da se takvim zahtjevima zloupotrebljava pravo na pristup informacijama te da je tuženik rješenje obrazložio u skladu s odredbom članka 98. stavka 5. Zakona o općem upravnom postupku („Narodne novine“ 47/09.), te dao potpune i valjane razloge koji upućuju na osnovanost odluke tuženika kao i pravilnost primjene mjerodavnih odredaba ZPPI-a.

Tužitelj tužbenim navodima nije doveo u sumnju pravilnost i zakonitost tuženikovog rješenja koje je prema ocjeni ovog Suda doneseno na temelju pravilno utvrđenog činjeničnog stanja te uz pravilnu primjenu materijalnog i postupovnog prava.

Slijedom navedenog je na temelju odredbe članka 57. stavka 1. Zakona o upravnim sporovima ("Narodne novine" 20/10., 143/12., 152/14., 94/16. i 29/17.) odbiti tužbeni zahtjev i potvrditi rješenje tuženika.

U Zagrebu 8. studenoga 2018.

 Predsjednica vijeća: Sanja Štefan, v.r.